
A kesztyű protokoll gyakorlati alkalmazásának nehézségei az egészségügyi intézményekben

Kulcsszavak: kézhigiéné, kesztyűhasználat, betegbiztonság
Bevezetés: A kórházakban a kesztyűk helyes fel- és levételének protokollját a WHO 2009-ben közreadott kézhigiénés irányelve tartalmazza, a hazai protokoll ennek pontos mása. Sok esetben az egészségügyi dolgozók nincsenek tisztában ezzel a protokollal, amelynek helytelen végrehajtása esetén mind a betegek, mind a kórházi dolgozók megfertőződhetnek. A protokoll be nem tartása kórházi fertőzések terjedéséhez vezethet.

Célkitűzés: A leggyakoribb problémák közé tartozik a nem megfelelő kézhigiéné a kesztyű felvétele előtt, a kesztyű cseréjének mellőzése a különböző feladatok között, a használt kesztyűk nem megfelelő ártalmatlanítása, a kesztyű levételekor a kesztyűn található váladék fröccsenése, a levételt követő kézhigiénés momentum elmulasztása, valamint a kesztyű fertőtlenítésének problémaköre. Kulcsfontosságú tehát a bevett protokollok követése a betegbiztonság növelése érdekében. A kesztyű használatának megfigyelési protokollja az egészségügyi dolgozók rendszeres képzését, auditját és megfigyelését foglalja magában.

Módszer: Vizsgálatunk során az egészségügyi dolgozókat megkértük, mutassák be saját kesztyű le- és felvételi technikájukat, kérdőív segítségével felmértük a megfelelő hazai protokollal kapcsolatos ismereteiket és gyakorlatukat.

Eredmények: Eredményül kaptuk, hogy a felmérésben résztvevők (n=108) közel 68%-ának kesztyű használati etikettje nem megfelelő, több mint 84%-a nitril kesztyűt használ a munkája során, ezt előnyben is részesítik a latex kesztyűvel és a púderes kesztyűkkel szemben. A részvevők 59%-a tapasztalt korábban a púderes kesztyűhasználatból eredő dermális tüneteket magán.

Következtetések: Kutatásunk eredményeink figyelembevételével javasoljuk, hogy az alkalmazottak részesüljenek a megfelelő kesztyűeljárásokról szóló oktatásban, végezzenek a kórházakban időszakos auditokat a megfelelőség értékelésére, és adjanak visszajelzést a legjobb gyakorlatok megerősítése érdekében. Fontos továbbá a nyitott kommunikációs kultúra ösztönzése, ahol a protokollal kapcsolatos aggodalmakat azonnal jelenteni és kezelni lehet. Nem szabad megfeledkezni a protokollok legújabb irányelvek alapján történő frissítéséről a fertőzések elleni védekezési intézkedések javítása érdekében. Kezünkben a megoldás!



